CELEX: C2007/020/21
Language: da
Date: 2007-01-27 00:00:00
Title: Sag T-336/06: Sag anlagt den 27. november 2006 — 2K-Teint m.fl. mod EIB og Kommissionen

27.1.2007   
            
            
               DA
            
            
               Den Europæiske Unions Tidende
            
            
               C 20/15
            
         Sag anlagt den 27. november 2006 — 2K-Teint m.fl. mod EIB og Kommissionen
   (Sag T-336/06)
   (2007/C 20/22)
   Processprog: fransk
   Parter
   
      Sagsøgere: 2K-Teint SARL, Mohamed Kermoudi, Khalid Kermoudi, Laila Kermoudi, Mounia Kermoudi, Salma Kermoudi og Rabia Kermoudi (Casablanca, Marokko) (ved avocat P. Thomas)
   
      Sagsøgte: Den Europæiske Investeringsbank (Luxembourg, Storhertugdømmet Luxembourg) og Kommissionen for De Europæiske Fællesskaber (Bruxelles, Belgien)
   Sagsøgernes påstande
   
               —
            
            
               Sagen antages til realitetsbehandling og der gives sagsøgerne medhold i deres påstande.
            
         
               —
            
            
               EIB tilpligtes at udlevere samtlige sagsakter vedrørende den ansvarlige lånekapital i selskabet 2K-Teint, herunder alle dokumenter, der desangående er udvekslet med BNDE, idet der ellers for hver dag, påbuddet ikke efterkommes, pålægges en tvangsbøde på 10 000 EUR.
            
         
               —
            
            
               Det fastslås, at EIB uforsætligt har pådraget sig et erstatningsansvar over for sagsøgerne som følge af EIB's fejl, undladelser, forsømmelighed og passivitet i forhold til sagsøgerne.
            
         
               —
            
            
               Det fastslås, at sagsøgerne har lidt et tab, der er fastsat til [det i stævningen anførte].
            
         
               —
            
            
               Der anordnes en sagkyndig undersøgelse af størrelsen af de nævnte tab og om hvorvidt de er underbyggede.
            
         
               —
            
            
               EIB og/eller Det Europæiske Fællesskab tilpligtes af de ovennævnte grunde til direkte, personligt og solidarisk at betale et beløb til sagsøgerne, der omregnet til EUR [på grundlag af det i det følgende anførte] med tillæg af de lovmæssige renter fra udtagelsen af sagsøgernes første stævning, dvs. stævningen af 17. juni 2003 ved Tribunal d'arrondissement de Luxembourg, og til betaling sker.
            
         
               —
            
            
               Det fastslås, at den afsagte dom kan fuldbyrdes uanset enhver appeladgang og uden sikkerhedsstillelse.
            
         
               —
            
            
               EIB og/eller Det Europæiske Fællesskab tilpligtes endvidere direkte, personligt og solidarisk at betale et foreløbigt beløb, der ikke er indeholdt i sagens omkostninger, på 12 500 EUR, som sagsøgerne har været nødsaget til at afholde til deres forsvar og repræsentation under retsmødet og som det vil være urimeligt, at de skal bære.
            
         
               —
            
            
               EIB og/eller Det Europæiske Fællesskab tilpligtes at betale samtlige sagens omkostninger.
            
         
               —
            
            
               Alle sagsøgernes rettigheder og krav forbeholdes.
            
         Søgsmålsgrunde og væsentligste argumenter
   Ved en finansieringsaftale, der undertegnedes i Luxembourg den 28. april 1994, tildelte EIB, der på grundlag af et af Kommissionen meddelt mandat handlede i Det Europæiske Fællesskabs navn og for dets regning, som bistand i form af risikovillig kapital Kongeriget Marokko et betinget lån, bestemt til finansiering af indtægtsgivende projekter, hovedsageligt inden for industrisektoren, navnlig sammen med virksomheder (fysiske og juridiske personer) i Den Europæiske Union (projekt Globale Lån Finansiel Sektor II). I henhold til aftalen skulle provenuet af EIB's lån til Marokko videreudlånes med henblik på at finansiere projekter i henhold til aftaler i form af lån ydet af marokkanske banker, der efterfølgende skulle handle som finansielle mellemmænd. De nævnte lån, bestemt til videreudlån, havde ved de finansielle mellemmænds medvirken til formål at sikre finansieringen af lån til, eller deltagelse i selskabskapitalen i, marokkanske aktører, der var de endelige modtagere. Tildelingen af hvert lån til aktørerne skulle være genstand for en aftale mellem banken og den aktør, der var berørt af den omhandlede investering. Mellemmanden var forpligtet til at forelægge enhver ansøgning om finansiering af en investering eller om et lån for EIB til godkendelse i samråd med den marokkanske stat. EIB var forpligtet til at meddele sin godkendelse til den marokkanske stat, idet den samtidig skulle rette en kopi af meddelelsen til den finansielle mellemmand.
   Den 12. oktober 1994 blev der indgået en videreudlånsaftale mellem Kongeriget Marokko og Banque Nationale pour le Développement Economique (BNDE), der således blev mellemmand i henhold til den mellem EIB og Kongeriget Marokko indgåede aftale. Den 29. november 1995 blev der indgået en aftale i forbindelse med EIB Linie II mellem BNDE og sagsøgerne, forbeholdt EIB's accept og BNDE's modtagelse af midlerne. Kontrakten vedrørte den delvise finansiering af en investering i selskabet 2K-Teint. Ved skrivelse af 14. oktober 1994 meddelte EIB sin accept af, at projektet 2K-Teint skulle have denne finansiering.
   Med dette søgsmål om Fællesskabets ansvar uden for kontrakt kræver sagsøgerne erstatning for det tab, som de hævder at have lidt som følge af den urigtige adfærd, som EIB hævdes at have udvist i forbindelse med udøvelsen af bankens forpligtelser som fuldmægtig for Fællesskabet i forbindelse med forvaltningen af det omhandlede lån. Sagsøgerne gør bl.a. gældende, at godkendelsen af lånet var ekstremt langsommelig, og at det først blev frigivet i juli 1997, hvilket førte til, at de indgik aftale med BNDE om et kortfristet lån. Sagsøgernes manglende overholdelse af deres økonomiske forpligtelser medførte, at BNDE indledte en inkassoprocedure ved de nationale retter. Ved dom afsagt af en national marokkansk domstol tilpligtedes selskabet 2K-Teint at sælge selskabets forretning.
   Sagsøgerne gør for det første gældende, at BNDE foretog en række uregelmæssigheder ved forvaltningen af fællesskabsmidler, hvilket de underrettede EIB om, idet de anmodede EIB om at reagere herpå. Sagsøgerne gør gældende, at EIB ikke foretog sig noget som følge af de oplysninger, som de havde tilsendt banken. De gør gældende, at EIB var forpligtet til at reagere, for så vidt som BNDE om ikke handlede på EIB's anvisninger, så i hvert fald fremstod som bankens befuldmægtigede, idet EIB var forbeholdt en væsentlig rolle ved vedtagelsen af beslutningerne om de omhandlede lån.
   Sagsøgerne gør endvidere gældende, at EIB burde påtage sig ansvaret for ikke blot de af BNDE begåede fejl, der er opstået af denne retlige forbindelse, men ligeledes for EIB's egne mangler og undladelser. Sagsøgerne bebrejder EIB for ikke at have foretaget opfølgning med og kontrolleret anvendelsen af midlerne, fra de blev modtaget af de marokkanske organer, hvilket medførte, at BNDE's hævdede svigagtige adfærd blev fremmet eller endog understøttet. Sagsøgerne gør gældende, at EIB har gjort sig skyld i undladelser, forsømmelighed og passivitet af alvorlig karakter i forhold til bankens forpligtelse til at udvise omtanke, grundighed og forsigtighed ved forvaltningen af fællesskabsmidler.
   Sagsøgerne gør gældende, at de tab, som de hævder at have lidt, har direkte forbindelse til EIB's passivitet og undladelser. Sagsøgerne begærer således, at der træffes afgørelse om, at banken tilpligtes at erstatte disse tab.